《过滩》
清代·盛锦

重峡间百滩，一滩度一厄。江涡众壑趋，厓口乱石积。

大石叠鼋鼍，小石攒剑戟。中流若沸川，翻倒蛟龙窟。

牵舟逼下流，凛若阻兵革。长篙拄峰腰，远缆走山脊。

鸣金策众工，锐进不盈尺。一丝中迸断，百里供一掷。

触石无完艘，沈渊有惊魄。是时雨初霁，沙石多滑泽。

亡命争上厓，匍匐落冠舄。妇孺互扶携，鸡犬任狼藉。

暂脱鱼腹灾，波涛亦衽席。转思断鳌初，四极奠磐石。

岂其禹力衰，此境终未辟。吾尤罪巨灵，何惜只手擘。

天宰真梦梦，人事日逼窄。波静有潜鳞，林深多敛翮。

寄语营利徒，勿作远行客。

作者简介：江苏吴县人，字廷坚，号青嵝。诸生。诗沉雄顿挫。客京师，以厌其冗杂南归。沈德潜归里后，引为同调。有《青嵝诗钞》。